Värske Postimees kirjutab sellest, et koroonakriisi ajal levis viirus Lääne-Tallinna keskhaiglas erinevate osakondade vahel. Terviseamet tuvastas uurimisel, et haigla personal eiras sanitaarnõudeid.
Riigimetsa Majandamise Keskuse (RMK) juht Aigar Kallas märgib Postimehele antud pikemas intervjuus, et paberipuidu hind on pooleteise aastaga kolmandiku võrra langenud. Samuti ütleb ta, et 2015. aastal mitmes Euroopa riigis alguse saanud üraskite epideemia on nüüd jõudnud ka Eesti metsadesse, ning seegi mõjutab puidu hinda.
Arvamusloos ütleb Kredexi nõukogu liige Priit Värk, et Eesti peab muutuma rohetehnoloogiaid importivast riigist neid tehnoloogiaid eksportivaks riigiks. Tema väitel tuleks Euroopa Liidust saadavast rahast osa suunata teadus- ja arendustegevusse, et olla roheliste tehnoloogiate rakendamisel konkurentsivõimeline.
Nendest ja paljudest teistest teemadest saab lugeda värskest Postimehest.